Konczek József

*Tavaszi emlék*

Május volt és deszkát fűrészeltek

a veteményeskert előtti gyepes udvaron,

Makrai bácsi pedig ott ült és cigarettázott a favágatón.

Tulipánillatban és fűrészporszagban,

és fejétől talpáig az arany napban.

Kék ing volt rajta, fuvarosgazda-cejgnadrág, félbe felhajtott kötény,

és Makrai bácsinak tetovált angyalok bólogattak a könyökén

belül a nagy verőér két oldalán,

ahol izmos alsó karján a tetovált magyar címer feküdt.

Azt tartották két oldalról a tetovált angyalok,

s hol ez, hol meg az bólogatott,

s még a szárnyuk csúcsát is mocorgatták.

…Makrai bácsi oldalról rám mosolyog,

én meg állok az angyalok előtt,

mozgatják szárnyukat,

szinte már szóra nyitják a szájukat,

és Makrai bácsi mosolyog, cigarettázik

Szokolyán a tulipánillatban meg a fűrészporszagban,

ezüst fejétől bakancsáig az arany napban.

 *2011*

*Töredelmes virágének*

 *Ködöböcz Gábornak*

Lehetne csupán megmutatni,

 hogy nézd, ez itt a rét, a patak meg a domb.

Lehetne csupán hallgatózni,

 villás szarvú fehér ökrök szarván fény,

 a nyakukon kolomp,

aztán a tücsökciripelés…

 hiszen én egészen itthon vagyok itt,

a rezeda, hogy hogyan rezdül, margaréta hogyan bólint,

 sás levele hogy sikít,

mert mindezt örökségül kaptam,

 minden az enyém,

a távolt is, de itt, itt, ez a napnyugtával az árnyék, a fény,

és jó itt,

gyerektábortűz koromkoronghelye,

az erdő lánynemű sóhajtozása,

 a bennem is kezdő zsibongás ideje

körré, fénykerékké zárul,

 elnyúlok a zsenge pázsiton,

széttárt karjaim alatt fűvek meg virágok ropognak,

 töredelmes virágénekeim,

 Isten! Ez nemcsak otthonom,

ez az itthonom.

